Nat- og weekendarbejde har været en del af overvejelserne omkring vejarbejdet i Nørresundby.

Det gav store trafikale problemer, at Aalborg Kommune fra onsdag morgen havde spærret af for den travle Thistedvej i begge retninger. Den lange kø- og ventetid gav stor frustration blandt myldretidstrafikanterne, der var noget uforstående over for, hvorfor den slags reparationsarbejde ikke kan ordnes over en weekend eller om natten, hvor der naturligt nok ikke er det samme antal biler på vejen. Men ifølge kommunen er det med fuldt overlæg, at vejarbejdet sker netop nu. - De virksomheder, vi entrerer med, kan ikke alle sammen arbejde om natten. De arbejder typisk meget fra april til oktober måned, hvor næsten alt asfaltarbejde i Danmark foregår. Så hvis alle kommer og kræver, at alt skal foregå om natten, så kan det ikke lade sig gøre. Så vi har valgt at sige, at der er nogle strækninger, hvor vi kan lede trafikken andre steder hen, og det gør vi konkret her, siger Henrik Jess Jensen, der er afdelingsleder i By- og Landskabsforvaltningen i Aalborg Kommune. Thistedvej er spærret af frem til fredag aften.